TARTOZÁSÁTVÁLLALÁSSAL VEGYES 
BÉRLETI SZERZŐDÉS

amely létrejött egyrészről 

Fót Város Önkormányzata (székhely: 2151 Fót, Vörösmarty tér 1., törzsszám: 731092, adószám: 15731096-2-13, statisztikai szám: 15731096-8411-321-13, képviseli: Dr. Vass György polgármester), mint Önkormányzat– a továbbiakban: Önkormányzat,
másrészről

Fóti Lángos Kft. (székhely: 2151 Fót, Vörösmarty tér 15., cégjegyzékszám: 13-09-198681, cég adószáma: törölt, képviseli: Liscsinszky Olga ügyvezető),
harmadrészről

California Burger Kft. (székhelye: 2111 Szada, Juliánus barát utca 3., adószám: 29298370-2-13, képviseli: Pápai Bálint ügyvezető) 
a továbbiakban együttesen: Felek között, alulírott helyen és időben az alábbiak szerint:

1. Előzmény

A Fóti-Lángos Kft. 2020. március 05-én bérleti szerződést kötött az Önkormányzattal a 2151 Fót, Vörösmarty tér 15. sz. alatt található - 118 m2 térmértékű 2 üzlet (vendégtér, kiszolgálótér) raktár, 2 konyha, öltöző, WC, helyiségekből álló – felépítményre (továbbiakban: Bérlemény), illetve a szerződés aláírásával kötelezettséget vállalt arra, hogy a 2019. január 1-től, 2020. február 29. napjáig terjedő időszakra – mely időszak alatt hatályos bérleti szerződés nem volt – felmerült mindösszesen 1.400.000 forintot is megfizeti.
A Fóti-Lángos Kft. a fizetési kötelezettségének nem tett eleget, ezért jelentős összegű lejárt esedékességű bérleti és továbbszámlázott közüzemi hátraléka keletkezett (3.287.419 forint).
A Fóti-Lángos Kft. 2020. december 12-én kérelmet nyújtott be az Önkormányzathoz, melyben leírták, hogy a veszélyhelyzet miatt, 2020. március óta korlátozott üzemben és veszteségesen üzemelnek, próbálják munkaerő veszteség nélkül átvészelni ezt az időszakot és kérték, hogy tartozásukat 36 havi részletfizetéssel törleszthessék.
A Z/22/2021. (II.17.) határozattal a Fót Város Képviselő-testülete engedélyezte a részletfizetést, és az erről szóló megállapodás 2021. április 14-én aláírásra került.
Azonban a Fóti-Lángos Kft. a részletfizetési megállapodásban foglaltakat nem tartotta be, és Pápai László (a Fóti Lángos Kft. képviseletében) ismét haladékot kért a fizetésre.
Végül az a döntés született, hogy a fizetési hajlandóság jeleként a Fóti-Lángos Kft. 2021. november, ill. december hónapban fizessen be 400-400 ezer forintot, majd ezt követően készülhet egy részletfizetési megállapodás.

A Z/67/2022. (III.31.) határozattal a Fót Város Képviselő-testülete engedélyezte a részletfizetést, hogy a 3.955.544, - forint 24 havi részletekben kerüljön megfizetésre 2022. május 01. napjától. 
2022. június 23. napján a Fóti-Lángos Kft. adószáma törlésre került, így az Önkormányzat számlát nem tud neki kiállítani. 
2022. augusztus 23. napján Pápai László (a Fóti Lángos Kft. képviseletében) e-mailen közölte az Önkormányzattal, hogy a közel 4 millió forintos tartozását 4 egyenlő részben fogja tudni rendezni 4 hónap alatt, és mivel a Fóti Lángos Kft. végrehajtás alatt van, ezért tevékenységüket a California Burger Kft. fogja folytatni (ami egyébként már jelenleg is így működik) és ezért a bérleti szerződést is ő folytatná tevékenység változtatása nélkül.

2. Tartozásátvállaló nyilatkozat

2.1. Felek rögzítik, hogy a Fóti Lángos Kft.-vel együttműködésben a California Burger Kft.  az Önkormányzat felé a Fóti Lángos Kft.-nek fennálló korábbi tartozásából 960.000,-Ft-ot (azaz kilencszázhatvanezer forintot) 2022. augusztus 31. napján megfizetett, a befizetés tényét az Önkormányzat elismeri. 
2.2. Fóti Lángos Kft.-nek az Önkormányzatnál vezetett számláján 2022. 09. 19. napján 3.478.585,- Ft - azaz Hárommilliónégyszázhetvennyolcezer-ötszáznyolcvanöt forint – összegű, lejárt esedékességű, végrehajtás alá nem vont tartozása áll fenn. 
2.3.  A California Burger Kft. kijelenti, hogy az Önkormányzat felé a Fóti Lángos Kft.-nek fennálló tartozásából további 1.000.000, -Ft-ot (azaz egymillió forintot) 2022. október 10. napjáig megfizet. E befizetés teljesítése előfeltétele a bérleti szerződés hatálybalépésének.
2.4. Felek rögzítik, hogy jelen szerződés keretében a Fóti Lángos Kft.-t terhelő további mindösszesen 2.478.585, - Ft azaz Kettőmilliónégyszázhetvennyolcezer-ötszáznyolcvanöt forint tartozást a Tartozásátvállaló, vagyis a California Burger Kft.  fizeti meg az Önkormányzat felé a következőek szerint:
· 1 részlet: 2022. november 10. napjáig 1.300.000, -
· 2. részlet: 2022. december 10. napjáig 1.178.585, - 

2.5. A tartozásátvállaló a California Burger Kft.  ezennel a Polgári Törvénykönyvről szóló 2013. évi V. törvény (a továbbiakban: Ptk.) 6:203. §-ában foglalt tartozásátvállalásra vonatkozó szabályok szerint, az Eredeti adóst, vagyis a Fóti Lángos Kft.-t terhelő, 2.478.585, - Ft fizetési kötelezettséget a California Burger Kft. átvállalja, így a tartozás átvállalása következtében – a meghatározott követelés tekintetében – a továbbiakban az Önkormányzat felé a California Burger Kft. tartozik. 
2.6. California Burger Kft.  kijelenti továbbá, hogy az Önkormányzattal szemben egyéb tartozása nem áll fenn, valamint az átvállalt tartozás teljesítésére pénzügyileg képes. A tartozásátvállalás a Fóti Lángos Kft.-nek a jelen szerződés aláírását követően keletkezett tartozására nem terjed ki. 
2.7. Önkormányzat, mint a tartozás jogosultja a tartozásátvállalást elfogadja, jóváhagyja és nyugtázza jelen szerződés aláírásával, azzal a feltétellel, hogy jelen szerződés kizárólag akkor lép hatályba, ha a California Burger Kft.  2022. október 10. napjáig az 1.000.000 Ft befizetését teljes mértékben teljesítette (2.3. pont).
2.8.  Amennyiben a Tartozásátvállaló California Burger Kft. a jelen Szerződésben foglaltakat önként nem-, vagy csak részben teljesíti és az Eredeti adós a tartozásátvállalással érintett esedékes követelést nem fizeti meg, továbbá azt tőle nem lehet behajtani, az Önkormányzat kötelezheti a vállalt kötelezettség teljesítésére a Tartozásátvállaló California Burger Kft.-t és önkéntes teljesítés hiányában igényét végrehajtási eljárás keretében érvényesítheti. Ezen végrehajtási eljárás költsége a Tartozásátvállalót terheli.

3. A megállapodás célja és tárgya
3.1.  A jelenleg fenn álló helyzet jogszabályoknak megfelelő rendezése a cél, melyben a California Burger Kft. teljes mértékben átvállalja a Fóti Lángos Kft. mindennemű tartozását az Önkormányzat felé, és jelen Megállapodás aláírásával visszavonhatatlanul vállalja a California Burger Kft., hogy a tartozást megfizeti.
3.2. A Fóti Lángos Kft. pedig visszavonhatatlanul lemond bérleti jogáról, hiszen adószám nélkül gazdasági tevékenység végzésére képtelen, és ez alapján az Önkormányzat és a Fóti Lángos Kft. között 2020. március 5. napján aláírt bérleti szerződést a felek közös megegyezéssel 2022. október 14. nappal egyidejűleg megszűntetik. 
3.3. Valamint a California Burger Kft. jelen megállapodással egyértelműen kijelenti, hogy az Fóti Lángos Kft. eddigi tevékenységét változatlanul folytatja, valamint a jövőre nézve a bérleti szerződést a következő feltételekkel vállalja.


4. Felek helyiségbérleti jogviszonyból fakadó jogai és kötelezettségei
4.1.  Mindezekre tekintettel szerződő felek megállapodnak, hogy az Önkormányzat, mint Bérbeadó (a szerződés további részében, mint Bérbeadó) jelen megállapodással határozatlan időre bérbe adja a California Burger Kft.-nek, mint Bérlőnek (a szerződés további részében, mint: Bérlő) az Előzményekben Bérleményként megjelölt, osztatlan közös tulajdonú ingatlanán lévő fent részletezett üzlethelyiséget lángossütő céljából. A bérleti jogviszony kezdő időpontja jelen szerződés aláírásának a napja, mivel Bérlő már a Bérlemény birtokában van, azt használja, és ismeri. 
4.2. Felek megállapodnak abban, hogy a bérlemény tárgyát képező épület körüli telekrész rendben tartásáról bérlő gondoskodik.
4.3. Bérlő köteles használat során az üzlethelyiség állagát megóvni. A működéshez esetlegesen szükséges hatósági engedélyeket beszerezni a vonatkozó tűzvédelmi, környezetvédelmi, munkavédelmi, vagyonvédelmi és balesetvédelmi előírásokat szigorúan betartani.
4.4. Bérlőnek kell gondoskodni a saját alkalmazottaira vonatkozó munkavédelmi okmányok és eszközök biztosításáról is. Ezen pontban leírtak elmulasztásáért a Bérlő teljes erkölcsi és anyagi felelősséggel tartozik.
4.5. Bérlő a helyiségekben belső átalakítást kizárólag a Bérbeadó előzetes írásbeli hozzájárulásával végezhet. 
4.6. Bérlőt megilleti az elvitel joga a beszerelt berendezéseiket illetően. 
4.7. A bérlő a bérleti szerződés megszűnésekor az ingatlant tartozékaival és felszerelésével együtt rendeltetésszerű használatra alkalmas, kifestett állapotban köteles a bérbeadónak visszaadni, használatra megfelelő állapotban, kivéve a természetes elhasználódás mellett bekövetkező állagromlást, amennyiben annak karbantartása, felújítása nem a bérlő kötelezettsége.
4.8. Amennyiben bérlő az üzletet nem megfelelő állapotban adja vissza, bérbeadó jogosult azt a bérlő helyett és költségére, rendeltetésszerű használatra alkalmas állapotba hozni. 
4.9. Bérbeadó jogosult arra, hogy előzetes értesítés után a bérlemény rendeltetésszerű használatát ellenőrizze, tovább arra is, hogy a közüzemi és egyéb szolgáltatási díjak rendszeres befizetését ellenőrizze.
5. Pénzügyi feltételek
5.1. Felek megállapodnak abban, hogy a Bérlemény használatáért Bérlő bérleti díjat tartozik fizetni Bérbeadónak. A felek megállapodnak abban, hogy a bérleti díj összege bruttó 120.000,- Ft, azaz egyszázhúszezer forint, amely minden hónap legkésőbb 10. napjáig esedékes a bérbeadó OTP Bank Nyrt. előtt vezetett 11784009-15731096 számú számlaszámára történő befizetéssel. A bérleti díj fizetésének kezdete: 2022. október 11. napja.
5.2. Felek rögzítik, hogy a bérleti díj tartalmazza a helyiségek használatát, de nem tartalmazza a bérleményben történő áram és gázfogyasztást, fűtést, telefonhasználatot, takarítást, szemétszállítást, és a vízfogyasztást sem. Ezen költségek viselése Bérlőt a bérleti díjon felül terheli. 
5.3.   Bérbeadó kijelenti, hogy az üzlethelyiség önálló villany, gáz és víz mérőórákkal rendelkezik.
5.4.  Felek 2022. október 15. napján fennálló helyzetet közösen átadás-átvételi jegyzőkönyvben rögzítik helyszíni bejárás keretében.
5.5. Bérlő kötelezettséget vállal arra, hogy a közműórákat jelen szerződés megkötésétől számított legkésőbb 90 nap (kilencven nap) napon belül saját nevére íratja, és a közműszolgáltatókkal a szükséges szerződést megköti. 
5.6. Bérbeadó tájékoztatja bérlőt, hogy az ingatlan szennyvízelvezetése csatornahálózatra van kötve.
5.7. A telefonhasználatról, a szemét- és egyéb hulladékok elszállításáról, valamint a takarításról a Bérlő maga köteles gondoskodni. 
5.8. Felek jelen szerződés aláírásával rögzítik, hogy a California Burger Kft.   2022. október 15. napjáig az Önkormányzat részére 3 havi bérleti díjat óvadékot, mindösszesen 360.000,- forintot, azaz háromszázhatvanezer forintot megfizet. Az óvadékot a bérlőnek a bérbeadó számlájára kell befizetnie, mely összeget a bérbeadó elkülönítetten kezel.
5.9. Az óvadék a Bérlő által felróhatóan okozott esetleges kár, valamint közüzemi díjtartozás, bérhátralék stb. fedezete. Az óvadék összegének átadás-átvételét felek jelen szerződés aláírásával elismerik, nyugtázzák. 
5.10. Felek megállapodnak, hogy abban az esetben, amennyiben a bérleti jogviszony alatt az óvadék összege a bérlő felróható igazolt károkozása miatt csökkentésre kerül, úgy bérlő a csökkentett összeggel köteles az óvadék összegét kiegészíteni. A szerződés megszűnésekor az óvadék, illetve annak fel nem használt része visszajár. 
5.11. Felek megállapodnak, hogy a jelen szerződést minden év február végén felülvizsgálják, és a KSH által közölt inflációs adatok alapján a bérleti díjat módosítják az inflációnak megfelelően.

6. Kapcsolattartás
6.1. Felek nyilatkoznak, hogy együttműködési kötelezettségüknek eleget téve minden a megállapodás tartalmát érintő lényeges információról, illetve változásról egymást haladéktalanul értesítik.
6.2. Kapcsolattartók:
           Önkormányzat részéről: Vargáné Bolyós Ildikó (vargane.ildiko@fot.hu)  és 
Nikovits Tamás (06-70-500-3572, nikovits.tamas@fot.hu)  	  
Bérlő részéről: Pápai Bálint

7. A megállapodás megszűnése, megszüntetése, módosítása és felmondása 
7.1. Jelen megállapodást a Felek írásban, közös megegyezéssel szüntethetik meg. 
7.2. Szerződő felek megállapodnak abban, hogy a fenti szerződést bármelyik fél 60 napos felmondási idővel a hónap végére írásban mondhatja fel. 
7.3. Bármelyik fél súlyos szerződésszegése esetén rendkívüli felmondásnak van helye. Azonnali hatállyal felmondásnak van helye abban az esetben, hogyha bármelyik fél a szerződésben írt kötelezettségét megszegi, illetve a bérlő a bérleti díjat, illetve a közüzemi és egyéb szolgáltatási díjakat írásbeli felszólítás ellenére sem fizeti meg.
7.4. A rendkívüli felmondás formájára a rendes felmondásnál leírtak az irányadók. A rendkívüli felmondás azonnali hatályú, azaz felmondási idő egyik fél részéről sincs.
7.5. Bérlő kötelezettséget vállal arra, hogy a bérleti szerződés megszűnésekor az ingatlant haladéktalanul bérbeadó birtokába adja, ugyanolyan állapotban, mint amilyen állapotban birtokba vette. A bérlő tudomásul veszi, hogy a bérleményben található ingóságaira bérbeadói zálogjog illeti meg arra az esetre, hogyha a bérleti díj és egyéb közüzemi vagy szolgáltatási díj tartozása az általa átadott óvadék összegét meghaladja. Abban az esetben, ha a bérlő a szerződés megszűnésekor bérbeadó birtokába nem adja, akkor a jogtalan használat idejére a bérleti szerződés háromszorosát köteles használati díjként fizetni. 

8. A megállapodás hatálya
8.1.  Jelen megállapodás a 2.3. pont teljesülését követően 2022. október 11. napján lép hatályba, és azt a Felek határozatlan időtartamra kötik.

9. Vegyes rendelkezések
9.1. Szerződő felek kijelentik, hogy a bérleményt bérlő harmadik személynek albérletbe vagy használatba csak bérbeadó kifejezett írásbeli hozzájárulásával adhatja. 
9.2. Bérbeadó kijelenti, hogy az ingatlannal szabadon rendelkezik, az ingatlan per, teher és igénymentességéért teljes szavatosságot vállal.
9.3. A felek együttműködésre, egymás kölcsönös tájékoztatására kötelesek a bérlemény műszaki állapotára vonatkozó kérdésekben. Bérbeadó jogosult a bérleményt a bérbeadó zavarása nélkül előzetesen bejelentést követően ellenőrizni. 
9.4. Felek rögzítik, hogy nem minősül a megállapodás megszegésének, ha a Felek egyikének sem felróható okból (vis maior) nem tudja teljesíteni a megállapodásban foglalt kötelezettségeit. Vis maior körülménynek kell tekinteni azokat a Felek ellenőrzési körén kívül eső, előre nem látható és emberi erővel elháríthatatlan körülményeket (pl.: háború, országos sztrájk, földrengés, árvíz, tűzvész, terrorcselekmény, egészségügyi vészhelyzet), amelyek függetlenek a Felek akaratától és közvetlenül vagy közvetetten akadályozzák az adott Felet a kötelezettségének teljesítésében. A vis maior állapot bekövetkezéséről (annak várható felszámolásáról/megszűnéséről) haladéktalanul kötelesek a Felek egymást tájékoztatni.
9.5. Az információk és adatok üzleti titokként történő kezelésére vonatkozó kötelezettség a Feleket a jelen szerződés megszűnését követően időbeli korlátozás nélkül terheli. A Felek a jelen szerződés teljesítése során tudomásukra jutott személyes adatokat az információs önrendelkezési jogról és az információszabadságról szóló 2011. évi CXII. törvény, valamint az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (általános adatvédelmi rendelet, GDPR) rendelkezéseinek a betartásával, bizalmasan kötelesek kezelni. A személyes adatokat a Felek kizárólag a jelen szerződés teljesítése során, célhoz kötötten, a szerződésben meghatározott feladatai ellátása érdekében, a teljesítéshez szükséges mértékben használhatják fel.
9.6. Felek nyilatkoznak, hogy a nemzeti vagyonról szóló 2011. évi CXCVI. törvény 3.§ (1) bek. 1. pontja alapján átlátható szervezetnek minősülnek.
9.7. Szerződő felek megállapodnak abban, hogy bérleti jogviszonyból eredő vitáik eldöntését elsősorban egymás közötti tárgyalással igyekeznek lezárni. Azok sikertelensége esetén az általános szabályok szerint hatáskörrel és illetékességgel rendelkező bírósághoz fordulnak. 
9.8. Bérbeadó kijelenti, hogy Magyarországon bejegyzett Önkormányzat, míg Bérlők kijelentik, hogy cselekvőképes, nagykorú magyar állampolgárok, jelen szerződés megkötésében korlátozva, vagy kizárva nincsenek. 
9.9. Felek jelen szerződésben nem szabályozott kérdésekben a Ptk. és a „lakások és helyiségek bérletére, valamint az elidegenítésükre vonatkozó egyes szabályokról” szóló 1993. évi LXXVIII. számú törvény rendelkezéseit tekintik irányadónak. 
Jelen szerződés 6 (hat) eredeti példányban készült és szerződő felek, átolvasás és értelmezés után, mint akaratukkal mindenben megegyező jognyilatkozatot aláírásukkal megerősítenek.
Fót, 2022. október …

képviseli: Dr. Vass György 
polgármester 

